**USKLAĐENOST TRŽIŠTA RADA I OBRAZOVANJA – TRENDOVI I PROJEKCIJE ZAPOŠLJAVANJA**

Jedan od ciljeva **Strategije Europa** **2020** jest ostvarenje stope zaposlenosti od 75% (u dobnoj skupini 20-64 godine). Danas ona iznosi 64.1% (RH 49.2%). **Rezolucija EU Nove vještine za nove poslove** kao instrument pomoći državama članicama u ostvarenju postavljenog cilja predviđa sve veću potrebu za kompetencijama više razine obrazovanja te naglašava nužnost usvajanja tzv. „prenosivih“ ključnih kompetencija radi prilagodbe raznolikim zadacima koji se očekuju od radnika.

Sve više jača svijest o tome da rast i razvoj zemlje u velikoj mjeri ovisi o načinu na koji obrazujemo građane, ne samo one koji se trenutno nalaze u sustavu obrazovanja i osposobljavanja, već i one koji čine radnu snagu, te one koji se iz različitih razloga u sadašnjem trenutku nalaze izvan obrazovanja i rada. U europskom okruženju jasno je naglašeno da je obrazovanje ključ ekonomskog razvoja i opstanka, te da suvremeni život i današnji poslovi zahtijevaju sve osposobljenije i pismenije građane.

Od Republike Hrvatske se očekuje da provede mjere za poboljšanje kvalitete i usklađenosti obrazovnih rezultata s potrebama tržišta rada kroz modernizaciju kvalifikacijskih sustava, uvođenje mehanizama za osiguranje kvalitete i poboljšanje prijelaza iz škole na tržište rada jačanjem strukovnog obrazovanja i učenja kroz rad. U tom pogledu provedba **Zakona o HKO** kroz uspostavu standarda zanimanja i standarda kvalifikacija postaje instrument povezivanja tržišta rada i obrazovnog sustava.

Hrvatski zavod za zapošljavanje kontinuirano provodi analizu i prognozu potreba tržišta za pojedinim zanimanjima. Jednom godišnje Zavod za zapošljavanje provodi i objavljuje rezultate *Ankete o profesionalnim namjerama učenika osnovnih i srednjih škola*, na temelju kojih stručni timovi škola i Zavoda za zapošljavanje definiraju ciljne skupine koje trebaju posebne usluge profesionalnog usmjeravanja. U svrhu usklađivanja obrazovanja s potrebama tržišta rada izrađuju se **Preporuke za obrazovnu upisnu politiku i politiku stipendiranja**. Preporuke se izrađuju na razini lokalnih tržišta kao što su županije, te pojedinačni gradovi ili općine. Ovdje izdvajamo deficitarna zanimanja za 2014. godinu na nacionalnoj razini:

* Trogodišnji programi (tesar, armirač, kovinotokar, limar, autolakirer i obućar)
* Četverogodišnji programi (zdravstveno laboratorijski tehničar, sanitarni tehničar, farmaceutski tehničar, automehatroničar, medicinska sestra/tehničar opće zdravstvene njege i organizator lučkog prometa)

Za potrebe upisa i stipendiranja visokog obrazovanja, preporuke se okupljaju na nacionalnoj razini, a prepoznata znanstvena polja gotovo su identična u protekle četiri godine:

* na razini stručnih studija za većinom kvalifikacija ne postoje potrebe prepoznate u većem broju županija, osim u području medicinskih znanosti
* na razini sveučilišnih studija značajno češće postoje nezadovoljene potrebe za određenim kvalifikacijama u području prirodnih znanosti (matematika), tehničkih znanosti (elektrotehnika, računalstvo i strojarstvo), biomedicine i zdravstva (temeljne medicinske znanosti i farmacija), društvenih znanosti (edukacijsko-rehabilitacijske znanosti) te u području humanističkih znanosti (filologija- anglistika i germanistika)

S obzirom na potrebu stalnog usklađivanja potreba tržišta rada s obrazovnom ponudom, odnosno kompetencija traženih na tržištu rada i ishoda učenja, Hrvatski zavod za zapošljavanje sustavno provodi **aktivnosti profesionalnog usmjeravanja** učenika i studenata, **te informiranja i savjetovanja o razvoju karijere**. Cjeloživotno profesionalno usmjeravanje važan je alat politike zapošljavanja, predstavlja rane intervencije te ima preventivno značenje za sprečavanje (dugotrajne) nezaposlenosti pružanjem podrške pri donošenju adekvatnih odluka o izboru obrazovnih programa i zapošljavanja.

Od 2013. otvoreno je 11 Centara za informiranje i savjetovanje o karijeri (CISOK) u 10 gradova koji nude široki spektar usluga namijenjenih posebice mladima, te informacije vezane uz planiranje i razvoj karijere, mogućnosti obrazovanja i zapošljavanja, stručne savjete i podršku u sagledavanju mogućnosti i donošenju profesionalnih odluka. Trenutno je u izradi portal e-usmjeravanja i on-line alat za pomoć pri odlučivanju o odabiru daljnjeg razvoja karijere, koji osim osobnih preferencija i mogućnosti u obzir uzima mogućnosti i trendove na tržištu rada.